VEGA præsenterer

**Baby In Vain uddeler smadrede rocklussinger i VEGA**

**​***Få revet nakkemusklerne godt igennem onsdag d. 25. maj, når Baby In Vain har rock-rambukken med til Lille VEGA.*

Lola Hammerich, Benedicte Pierleoni og Andrea Thuesen buldrede gennem lydmuren i 2013 med skarpe riffs, intense liveshows og uimodståelige vokalsider. Deres smadrede rock låner inspiration fra 90’ernes stonerrock og navne som Black Sabbath, MC5 og The Melvins. Men selvom [Baby In Vain](http://www.babyinvain.dk/) står på skuldrene af ikoner, formår de at skabe rockmusik, som blæser lytteren omkuld på sine egne præmisser.

Lyt blot til den seneste single ”[Worthwhile](https://soundcloud.com/baby-in-vain/worthwhile)” eller deres mest lyttede single ”[Machine Gun Girl](https://soundcloud.com/baby-in-vain/machine-gun-girl)”.

**Tåbeligt godt**

Baby In Vain har efter heftig turneaktivitet i USA og England spillet sig til massiv anerkendelse i udlandet, hvor de har delt scene med musikere som Ty Segall, The Kills og Thurston Moore. Det britiske musikmagasin NME er ivrige fans og har for nylig kaldt dem “*stupidly exciting*”.

Inden trioen indtager Lille VEGA i maj, når de at udgive en ny single og deres første ep, så sætlisten er fyldt med gode muligheder for en god rock-afklapsning.

**Special guest: Molly**

Baby In Vain har VEGAs Udvalgte-bandet [Molly](https://www.facebook.com/lovemollyband) med som special guest til deres koncert i Lille VEGA. Molly sørgede for bastante rockriffs og fængede melodier, da de spillede til VEGAs Udvalgte i januar med materiale fra deres første fuldlængde album, *Peach Melba*. Musikken trækker referencer til Hüsker Dü, Sugar og Dinosaur Jr. Lyt for eksempel til sangen ”[Bagu Bagu](https://www.youtube.com/watch?v=8TYQjPCoTd0)”.

**Fakta om koncerten:**

Baby In Vain (DK)

Onsdag den 25. maj 2016 kl. 21:00

Lille VEGA, Enghavevej 40, 1674 Kbh. V

135 kr. + gebyr

Forsalget starter i dag via VEGAs hjemmeside og Ticketmaster Billetnet.